P r e d k l a d a c i a  s p r á v a 

Vláda Slovenskej republiky svojim uznesením č. 149 zo dňa 14. februára 2001 zobrala na vedomie materiál Ministerstva hospodárstva SR "Návrh na poskytnutie humanitárnej pomoci pre JZR" a uložila vyčleniť z rezervy vlády SR 55 mil. Sk na humanitárnu pomoc pre Juhoslovanskú zväzovú republiku. Vláda SR v bode C.2. poverila ministra hospodárstva SR dohodnúť s prijímateľom pomoci štruktúru a objem tovarových položiek s termínom do 15. marca 2001 a v bode C.3. poverila ministra hospodárstva zabezpečením realizácie humanitárnej pomoci.
Dňa 20. augusta 2001 bol v Belehrade podpísaný Záverečný protokol o realizácii humanitárnej pomoci medzi realizátorom humanitárnej pomoci a.s. Transpetrol Tranzit a prijímateľom humanitárnej pomoci JP Elektroprivreda Srbije. 
Súčasťou humanitárnej pomoci bola aj dodávka vykurovacieho oleja (mazutu)  v množstve 385,2 t expedovaná dňa 9. augusta 2001 (prvá dodávka expedovaná 14. júla bola prevzatá bez problémov), prevzatá  príjemcom v JZR dňa 17. augusta 2001. Po mesiaci od prevzatia mazutu došlo dňa 19. septembra 2001, zo strany príjemcu na juhoslovanskej strane, k reklamácii kvality dodaného tovaru. Zástupcovia Transpetrol Tranzit,a.s. informovali juhoslovanského partnera, že a.s. Slovnaft akceptuje reklamáciu  v prípade, ak bude chemická analýza dodaného tovaru uskutočnená medzinárodnou inšpekčnou organizáciou. 
Po vrátení cisterien na Slovensko bola uskutočnená analýza mazutu spoločnosťou Inspekta Slovakia, a.s., akceptovanou aj juhoslovanskou stranou, ktorej výsledkom boli hodnoty  zodpovedajúce parametrom uvedených v certifikáte kvality vystavenom a.s. Slovnaft pri expedícii tovaru do JZR v auguste 2001. Z tohto dôvodu zamietol výrobca  a.s. Slovnaft  reklamáciu na kvalitu dodaného tovaru. 
V súčasnosti sa predmetná dodávka mazutu (385,2 t) nachádza v železničných cisternách v Bratislave (v Slovnafte). Pri vrátení tovaru do SR vznikli náklady na dopravu a prenájom cisterien, na ktoré však neboli vyčlenené finančné prostriedky a touto poslednou zásielkou  boli vyčerpané zostávajúce finančné prostriedky určené na humanitárnu pomoc. Materiál obsahuje rekapituláciu finančných prostriedkov pred nákupom dodávky mazutu a  po vrátení dodávky späť na Slovensko ako aj návrh riešenia vzniknutej situácie.